St. Martin's Lane tänaval asuva shopingutsentrumi ehitused algasid 2007. aastal. Kui enne avanes minu magamistoast vaade sürrealistlikule industriaalsele katusele, siis järsku hakkasid seal ringi vudima neoonroheliste vestidega ehitusmehed, kes tegid mulle silma sel  ajal, kui ma uniselt öösärgis köögilaua taga hommikukohvi jõin. Minu ema sai ühel hommikul külas olles nii suure šoki osaliseks, et ta hakkas töömehi nähes karjuma. Minu jaoks olid nad aga muutunud nii tavaliseks, et ma olin unustanud ema hoiatada ja ei pannud neid enam ise tähelegi. Inimene harjub kõigega.